CELEX: 32017R1551
Language: bg
Date: 2017-07-14 00:00:00
Title: Делегиран регламент (ЕС) 2017/1551 на Комисията от 14 юли 2017 година за изменение на приложение I към Регламент (ЕС) 2016/1076 на Европейския парламент и на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвиден в споразуменията, установяващи или водещи до установяване на споразуменията за икономическо партньорство

15.9.2017   
            
            
               BG
            
            
               Официален вестник на Европейския съюз
            
            
               L 237/59
            
         ДЕЛЕГИРАН РЕГЛАМЕНТ (ЕС) 2017/1551 НА КОМИСИЯТА
   от 14 юли 2017 година
   за изменение на приложение I към Регламент (ЕС) 2016/1076 на Европейския парламент и на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвиден в споразуменията, установяващи или водещи до установяване на споразуменията за икономическо партньорство
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1076 на Европейския парламент и на Съвета от 8 юни 2016 г. за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвиден в споразуменията, установяващи или водещи до установяване на споразуменията за икономическо партньорство (1), и по-специално член 2, параграф 2 от него,
   като има предвид, че:
   
               (1)
            
            
               Списъкът на държавите бенефициери по режима за достъп до пазара на ЕС, предвиден с Регламент (ЕС) 2016/1076, е установен в приложение I към посочения регламент. В посочения регламент се установява и процедура за прилагането от страна на Европейския съюз на защитни мерки по отношение на продуктите с произход от държавите, изброени в приложение I.
            
         
               (2)
            
            
               С Регламент (ЕС) 2016/1076 на Комисията се предоставя правомощието да приема делегирани актове за изменение на приложение I към посочения регламент с цел включване в посоченото приложение на държави от групата държави от АКТБ, които са приключили преговорите за споразумение за икономическо партньорство („СИП“) с Европейския съюз.
            
         
               (3)
            
            
               Държавите по СИП от Южноафриканската общност за развитие („ЮАОР“), Европейският съюз и неговите държави членки приключиха преговорите за всеобхватно споразумение за икономическо партньорство на 15 юли 2014 г. Държавите по СИП ЮАОР, Европейският съюз и неговите държави членки подписаха споразумението на 10 юни 2016 г. (2)
               
            
         
               (4)
            
            
               Лесото ратифицира СИП на 16 септември 2016 г.
            
         
               (5)
            
            
               Мозамбик ратифицира СИП на 28 април 2017 г.
            
         
               (6)
            
            
               Европейският парламент одобри СИП на 30 септември 2016 г.
            
         
               (7)
            
            
               В резултат на това СИП се прилага временно от 10 октомври 2016 г.
            
         
               (8)
            
            
               Поради това Лесото и Мозамбик следва също да бъдат включени в посоченото приложение I, за да се улесни пълното прилагане на СИП от страна на ЕС,
            
         ПРИЕ НАСТОЯЩИЯ РЕГЛАМЕНТ:
   Член 1
   Кралство Лесото и Република Мозамбик се включват в приложение I към Регламент (ЕС) 2016/1076.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 юли 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 185, 8.7.2016 г., стр. 1.
   
      (2)  Споразумение за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна (ОВ L 250, 16.9.2016 г., стр. 3).